*Projekts*

2018. gada Noteikumi Nr.

Rīgā (prot. Nr.   .§)

**Grozījumi Ministru kabineta 2015. gada 13. janvāra noteikumos Nr. 18 “Kārtība, kādā novērtē paredzētās darbības ietekmi uz vidi un akceptē paredzēto darbību”**

*Izdoti saskaņā ar*

*likuma “Par ietekmes uz vidi novērtējumu” 9. un 12. panta otro daļu,*

*15. panta trešo daļu, 16. panta otro daļu,*

*17. panta piekto daļu, 20. panta piekto daļu*

*un 22. panta sesto daļu*

Izdarīt Ministru kabineta 2015. gada 13. janvāra noteikumos Nr. 18 “Kārtība, kādā novērtē paredzētās darbības ietekmi uz vidi un akceptē paredzēto darbību” (Latvijas Vēstnesis, 2015, 14. nr., 2016, 251. nr.) šādus grozījumus:

1. Aizstāt visā noteikumu tekstā vārdus "tīmekļa vietne" (attiecīgā locījumā) ar vārdu "tīmekļvietne" (attiecīgā locījumā).

2. Izteikt 34. punktu šādā redakcijā:

“34. Ziņojumā iekļauj šo noteikumu 2. pielikumā un likuma “[Par ietekmes uz vidi novērtējumu](https://likumi.lv/ta/id/51522-par-ietekmes-uz-vidi-novertejumu)” [17. panta](https://likumi.lv/ta/id/51522-par-ietekmes-uz-vidi-novertejumu#p17) trešajā daļā minēto informāciju.”

3. Papildināt noteikumus ar 2. pielikumu šādā redakcijā:

„2. pielikums

Ministru kabineta

2015. gada 13. janvāra

noteikumiem Nr. 18

**Ziņojumā iekļaujamā informācija**

Ziņojumā par paredzētās darbības ietekmes uz vidi novērtējumu iekļauj šādu informāciju:

1. Paredzētās darbības un darbības vietas izvēles argumentētu pamatojumu;

2. Paredzētās darbības atbilstības izvērtējumu atbilstoši normatīvajiem aktiem, kuros ietvertas prasības konkrētajai paredzētajai darbībai;

3. Paredzētās darbības vietas aprakstu un tās vides stāvokļa novērtējumu;

4. Paredzētās darbības alternatīvu aprakstu (piemēram, attiecībā uz tās realizācijas vietu vai izmantojamo tehnoloģiju, apjomu un mērogu), kas ir piemērotas paredzētās darbības veidam un tās specifiskajām īpašībām.

5. Paredzētās darbības un tās alternatīvu raksturojumu un ietekmes uz vidi novērtējumu, sniedzot ziņas atbilstoši paredzētās darbības veidam:

5.1. fizikālo raksturlielumu, arī nepieciešamo nojaukšanas darbu aprakstu, zemes izmantošanas prasības būvniecības un ekspluatācijas laikā;

5.2. ekspluatācijas fāzes galveno raksturlielumu, jo īpaši ražošanas procesu aprakstu, ietverot informāciju par nepieciešamo enerģiju, kā arī izlietoto materiālu, dabas resursu (tostarp ūdens, zemes, augsnes un bioloģiskās daudzveidības) raksturojumu un daudzumu;

5.3. prognozējamo blakusproduktu un emisiju aprēķinu pēc veida un daudzuma (piemēram, ūdens, gaisa, augsnes, piesārņojums, troksnis, vibrācija, gaisma, siltums, jonizējošais starojums) būvniecības un ekspluatācijas fāzē radīto atkritumu (arī bīstamo) apjomu un veidu;

5.4. informāciju par avāriju risku un avārijas situāciju prognozi;

5.5. informāciju par ietekmi uz klimata pārmaiņām (t.sk. siltumnīcefekta gāzu emisijām un oglekļa dioksīda piesaisti), ņemot vērā normatīvos aktus par siltumnīcefekta gāzu emisiju aprēķina metodiku. Ja paredzētā darbība nav iekļauta normatīvajos aktos par siltumnīcefekta gāzu emisiju aprēķina metodiku, tad informāciju par ietekmi uz klimata pārmaiņām sniedz, ņemot vērā normatīvajos aktos par siltumnīcefekta gāzu inventarizācijas un prognožu sagatavošanas nacionālās sistēmas izveidošanu un uzturēšanu noteiktos nosacījumus;

5.6. informāciju par paredzētās darbības klimatnoturību un klimata pārmaiņu iespējamo ietekmi uz paredzēto darbību.

6. Esošā vides stāvokļa novērtējumu teritorijā, kuru paredzētā darbība var ietekmēt, un tā iespējamās attīstības novērtējums gadījumā, ja paredzētā darbība netiek īstenota. Vides stāvokļa attīstības novērtējumu veic saskaņā ar vides informācijas un zinātnisku atziņu pieejamību, kā arī tā jāpamato un ar atbilstīgiem paņēmieniem jāprognozē izmaiņas, ko varētu izraisīt dabas vai sociālie apstākļi.

7. Sniegt attiecīgo vides jomu raksturojumu, kuras paredzētā darbība un tās iespējamās alternatīvas var būtiski ietekmēt, ja tas ir attiecināms:

7.1. iedzīvotāji, cilvēku veselība un drošība;

7.2. bioloģiskā daudzveidība (piemēram, īpaši aizsargājamās dabas teritorijas, īpaši aizsargājamās sugas un to dzīvotnes, īpaši aizsargājamie un Eiropas nozīmes  biotopi un mikroliegumi);

7.3. zeme (piemēram, aizņemtā zemes platība) un augsne (piemēram, organiskās vielas, erozija, sēšanās un sablīvēšanās);

7.4. ūdens (piemēram, hidromorfoloģiskās izmaiņas, daudzums un kvalitāte);

7.5. gaisa kvalitāte;

7.6. klimata pārmaiņas (siltumnīcefekta gāzu emisijas, oglekļa dioksīda piesaiste, pielāgošanās klimata pārmaiņām);

7.7. ainava, materiālās vērtības, kultūras un dabas mantojums, ietverot arhitektūras un arheoloģisko mantojumu;

7.8. paredzamas pārmaiņas vidē, kuras var izraisīt paredzētās darbības iespējama pakļautība avāriju vai būtisku negadījumu riskiem;

7.9. minēto jomu mijiedarbība.

8. Paredzētās darbības un tās iespējamo alternatīvu būtiskās ietekmes uz vidi novērtējumu, tostarp ņemot vērā nacionālajā, un Eiropas Savienības līmenī izvirzītos vides aizsardzības mērķus. Novērtējums ietver tiešo, netiešo un sekundāro ietekmi, paredzētās darbības un citu darbību savstarpējo un kopējo ietekmi, pārrobežu, īstermiņa, vidēji ilga termiņa un ilglaicīgo ietekmi, kā arī pastāvīgo un pagaidu, pozitīvo un negatīvo ietekmi, un tam cita starpā jāaptver ietekme, ko izraisa:

8.1. būvniecība un, kur attiecināms, nojaukšanas darbi;

8.2. paredzētās darbības norise (ražošanas process) vai rezultāts;

8.3. dabas resursu ieguve un izmantošana, īpaši zemes, augsnes, ūdens un bioloģiskās daudzveidības izmantošana, īpaši ņemot vērā to ilgtspējīgu pieejamību;

8.4. piesārņojošo vielu emisijas, troksnis, vibrācija, gaisma, siltums, jonizējošais starojums, traucējumu radīšana, paredzētā atkritumu apsaimniekošana, tai skaitā apglabāšana un reģenerācija;

8.5. riski cilvēka veselībai, kultūras mantojumam vai videi (piemēram, notiekot negadījumiem vai dabas katastrofai);

8.6. paredzētās darbības ietekmes kumulācija ar citām esošām un apstiprinātām paredzētajām darbībām vai paredzētās darbības ietekmes kumulācija ar citām esošām vai apstiprinātām paredzētajām darbībām, ņemot vērā esošās vides problēmas teritorijās, kuras varētu tikt ietekmētas, un dabas resursu izmantošanu;

8.7. paredzētās darbības ietekme uz klimatu (siltumnīcefekta gāzu emisijas veids un apjomi, oglekļa dioksīda piesaistes apjomi) un neaizsargātība pret klimata pārmaiņām;

8.9. izmantotās tehnoloģijas un vielas.

9. Gaisu piesārņojošo vielu emisiju aprēķinu veic un ietekmi uz gaisa kvalitāti novērtē, ņemot vērā normatīvo aktu prasības par stacionāru piesārņojuma avotu emisijas limita projektu izstrādi.

10.Avāriju risku novērtējumu, ņemot vērā negatīvo ietekmi uz vidi, kas var rasties no paredzētās darbības iespējamās pakļautības ar paredzēto darbību saistītu negadījumu, rūpniecisko avāriju un dabas katastrofu risku vai rūpniecisko avāriju vai dabas katastrofu risku. Šim nolūkam var izmantot atbilstīgo informāciju, kas iegūta, veicot citus riska novērtējumus (piemēram saskaņā ar normatīvo aktu prasībām radiācijas drošības un kodoldrošības vai rūpniecisko avāriju riska novērtēšanas kārtības un riska samazināšanas pasākumu jomā). Ja nepieciešams, izvērtējumā iekļauj pasākumus, kas paredzēti, lai nepieļautu vai samazinātu šādu notikumu būtisku un negatīvu ietekmi uz vidi, tostarp avāriju novēršanai vai to iespējamības un nevēlamo seku samazināšanai, avārijgatavībai, glābšanai, nevēlamo seku ierobežošanai un likvidēšanai.

11. Izvēlētās alternatīvas pamatojumu, ņemot vērā ietekmes uz vidi salīdzinājumu.

12.Informāciju par ierosinātāja izmantotajām prognozēšanas metodēm vai pierādījumiem, kas izmantoti, lai noteiktu un novērtētu paredzētās darbības būtisku ietekmi uz vidi;

13. Informāciju par to, vai bijušas problēmas (tai skaitā atzītu tehnoloģisku risinājumu nepieejamība vai zināšanu nepietiekamība), sagatavojot ziņojumā iekļaujamo informāciju, kā arī par ziņojumā iekļautās informācijas un novērtējuma nenoteiktību, kas izriet no konstatētajām problēmām.

14.  Risinājumu veidus un pasākumus, kas paredzēti, lai novērstu, nepieļautu vai mazinātu un, ja iespējams, atlīdzinātu paredzētās darbības būtisko nelabvēlīgu ietekmi uz vidi. Risinājumu veidiem un pasākumiem jāaptver ietekmes uz vidi, ko rada gan būvniecības, gan ekspluatācijas fāzes, paskaidrojot un novērtējot, kādā mērā tie nodrošina ietekmes novēršanu, nepieļaušanu, samazināšanu vai atlīdzināšanu.

15. Monitoringa pasākumus vides kvalitātes novērtēšanai (ja nepieciešams), piemēram, pēcprojekta analīzes sagatavošana. Pasākumi monitoringam un tā ilgumam nosakāmi proporcionāli paredzētās darbības raksturam, sarežģītībai, atrašanās vietai, apjomam un ietekmes uz vidi būtiskumam.

16. Sabiedrības iesniegto rakstisko priekšlikumu un sabiedriskās apspriešanas (arī sākotnējās sabiedriskās apspriešanas) rezultātu apkopojumu un izvērtējumu, kā arī iedzīvotāju aptaujas rezultātu (ja tāda veikta) novērtējumu;

17. Šo noteikumu 2. pielikumā minētās informācijas kopsavilkumu, ko izstrādā sabiedrībai viegli uztveramā un saprotamā izteiksmē, izvairoties lietot specifiskus tehniskos aprakstus un terminus.

18. Citu novērtējumu (ja tādi veikti (piemēram, stratēģisko ietekmes uz vidi novērtējumu)) rezultātus.

19. Literatūras avotu sarakstu, kas izmantots paredzētās darbības ietekmes uz vidi novērtējuma ziņojuma sagatavošanā.”

Ministru prezidents Māris Kučinskis

Vides aizsardzības un

reģionālās attīstības ministrs Kaspars Gerhards